Marlene Harpsøe (DF), 2011-02-04:
Bandekrigen raser igen, rockere og ikke mindst indvandrerbander dominerer hele boligkvarterer, ja, nærmest hele bydele og holder dem i et frygtens greb.
De skyder om sig på må og få, sælger åbenlyst narkotika, handler kvinder og udøver et gadens parlament i en sådan grad, at selv brandvæsenet ikke længere kan passe sit slukningsarbejde i fred uden at risikere at blive mødt med stenkast og det, der er værre.
De danske retssale er opført i en tid, hvor vidnetrusler næppe var et begreb, som medierne beskæftigede sig med.
Respekten for politi, myndigheder og sågar for selve retssalen er i hastigt forfald, og man kan ikke længere føle sig sikker, hvis først banderne, klanerne eller rockerne har set sig sure på en.
Gevinsten ved at vidne er forsvindende lille i forhold til risikoen i de tilfælde, hvor man er oppe mod nogle stærke kræfter, og anonyme vidner er selvfølgelig noget, vi ønsker at benytte, når vi er oppe imod disse stærke kræfter som banderne, som ingen midler skyr, når de vil have deres vilje trumfet igennem.
Selv retsstatens fundament bliver truet, når helt almindelige mennesker ikke længere tør vidne, når de har været udsat for overfald eller overværet skyderier, trusler eller anden form for dominansadfærd, for det gør, at samfundets eksistensgrundlag forsvinder, tilliden mindskes, og frygten tager over.
Det er også derfor meget, meget vigtigt, at vi får gjort det nemmere for politiet, for anklagemyndigheden at benytte anonyme vidner i sager, der omhandler organiseret eller grov kriminalitet, og hvor vidnet risikerer at blive udsat for personlig forfølgelse, når gerningsmanden eller gerningsmændene opdager vidnets identitet.
Valget er egentlig ret simpelt.
Vil vi bevare retssamfundet, eller vil vi lade trusselskulturen vinde?
For det vil altid være nemmere at intimidere et vidne, der i sagens natur er alene og ubeskyttet, hvis man tilhører en gruppering, der er stærk og kynisk nok, end det er for samfundet at beskytte vidnet bagefter.
Med andre ord tror vi i Dansk Folkeparti på, at banderne og klanerne og rockerne har gennemskuet, at vidnetrusler kan spare dem for mange års afsoning, da vidnerne ikke har en kinamands chance for at undgå de kriminelles forfølgelse bagefter og samtidig ofte ingen særlig gevinst har ved at vidne.
I Dansk Folkepartis optik er det helt afgørende, at vi får sikret brugen af anonyme vidner i de sager, hvor det så åbenlyst er potentielt meget farligt at vidne.
Vi mener ikke, at det skal være reglen, men derimod stadig undtagelsen, at der benyttes anonyme vidner, men muligheden skal selvfølgelig udbygges, for ellers sejrer de kriminelle, som vi jo ved ofte har alt for meget tid og et alt for stort incitament til at bedrive deres ugerninger, mens et helt almindeligt vidne blot forsøger at passe sin daglige dont uden mulighed for at undgå forfølgelse.
Vi mener samtidig i Dansk Folkeparti, at det er vigtigt, at retssalene udbygges, så de gøres i stand til at huse anonyme vidner, som måske også i højere grad bør videoafhøres.
På den måde undgår vidnet det intimiderende møde med de kriminelle, mens vidnet venter på at komme ind og vidne eller er på tilskuerpladserne eller i tilstødende lokaler, hvor banderne har mulighed for at se vidnerne.
I den situation er det selvfølgelig altid vigtigt, at vi sørger for, at alle, der er i salen, tilhørere osv., kommer ud, så man har mulighed for at vidne anonymt.
Det er meget, meget vigtigt.
Det er endvidere vigtigt at gøre sig klart, at forsvarsadvokater med flere selvfølgelig skal respektere vidneanonymiteten, og man burde overveje, om ikke man burde benytte de særligt udpegede af slagsen i de mere komplekse sager om organiseret kriminalitet.
I Dansk Folkeparti er det afgørende, at muligheden for at benytte de her anonyme vidner bliver udbygget, så derfor vil vi i Dansk Folkeparti helt klart også gerne støtte det her lovforslag.
Men vi har også et par enkelte spørgsmål, som vi vil rette til justitsministeren under udvalgsbehandlingen.
Det er ikke spørgsmål, som har afgørende indflydelse på, om Dansk Folkeparti siger ja eller nej til forslaget, for vi støtter det, men der er nogle ting, vi meget gerne vil have afklaret.